Issa li d-dramm 'Marjelena' wasal biex jittella' ħsibt li naqsam magħkom xi fatti dwaru. 1. L-ewwel korrispondenza dwar id-dramm għaddiet nhar id-19 ta' Settembru 2013. 2. Dan hu t-tieni dramm sħiħ li ktibt. 3. Dan hu l-ewwel dramm tiegħi fuq il-palk (jew aħjar, taħtu, f'dal-każ). 4. Lanqas naf ngħid liema draft hu! Il-Bakkanti u Josette tawni feedback kontinwu sabiex l-iskritt jitjieb u daqqa rranġajna linja u daqqa oħra. 5. Minkejja li biddilt għadd ta' affarijiet minn draft għal ieħor, isem id-dramm dejjem baqa' l-istess. 6. Għal dawk li staqsewni hemmx xi logħba fl-isem, iva, anke jekk moħbija sew. Imma se nħallikom tiskopru waħedkom. 7. Kienu l-Bakkanti u Josette Ciappara li ġibduli l-attenzjoni li l-karattri nisa tajthom iktar importanza mill-irġiel (u wara rranġajt fejn kien hemm bżonn). 8. Il-post fejn konna niltaqgħu fil-bidu, intbaħna li kien post eċċellenti għall-produzzjoni nnifisha, jiġifieri l-Green Room ta' Pjazza Teatru Rjal. 9. Uħud mill-Bakkanti diġà kont nafhom individwalment. 10. L-ewwel darba li mort prova tad-dramm bdejt nibki meta rajt ix-xogħol jingħaqad hekk. Marjelena se jittella' bejn il-21 u t-23 ta' Novembru u t-28 u t-30 tal-istess xahar, fit-8pm, fi Pjazza Teatru Rjal (il- g reen r oom ). Il-biljetti jistgħu jinqatgħu minn hawnhekk jew info@bakkanti.com. Il-prezz ta' €15 jinkludi tazza nbid. Dan id-dramm qed jittella' bl-appoġġ tal-Kunsill tal-Arti ta' Malta. Direzzjoni : Josette Ciappara Produzzjoni : Bakkanti Troupe Atturi : Bakkanti Troupe (Alison Abela, Louise Fenech, Gilbert Formosa, Mandy Mifsud, Olivia-Ann Marmarà, David Scicluna Giusti, u Aldo Zammit). Kitba : ... tiegħi. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
marjelena: il-fatti